P6_TA(2006)0262

Bulgaria ja Romania (Eurooppa-neuvoston kokous 15. ja 16. kesäkuuta 2006)

Euroopan parlamentin päätöslauselma Bulgarian ja Romanian liittymisestä

Euroopan parlamentti, joka

- ottaa huomioon aikaisemmat päätöslauselmansa Bulgarian ja Romanian liittymisestä Euroopan unioniin ja erityisesti 15. joulukuuta 2005 antamansa päätöslauselmat [1],

- ottaa huomioon Bulgarian ja Romanian 25. huhtikuuta 2005 allekirjoittamat sopimukset liittymisestä Euroopan unioniin,

- ottaa huomioon komission 16. toukokuuta 2006 esittämän seurantakertomuksen Bulgarian ja Romanian valmiudesta EU:n jäsenyyteen (KOM(2006)0214),

- ottaa huomioon työjärjestyksen 103 artiklan 4 kohdan,

A. ottaa huomioon, että Euroopan unioni on julistanut yhteiseksi tavoitteeksi Bulgarian ja Romanian liittymisen 1. tammikuuta 2007,

B. ottaa huomioon, että komissio on todennut Bulgarian ja Romanian edistyneen huomattavasti sen edellisen kertomuksen jälkeen,

C. katsoo, että joillakin aloilla edistyminen ei vielä ole ollut täysin tyydyttävää ja että Bulgarian ja Romanian on ryhdyttävä välittömiin toimiin näiden puutteiden korjaamiseksi voidakseen liittyä Euroopan unioniin 1. tammikuuta 2007,

D. ottaa huomioon, että komissio esittää vielä viimeistään lokakuun 2006 alussa seurantakertomukset Bulgarian ja Romanian valmiudesta EU:n jäsenyyteen,

E. ottaa huomioon, että parlamentti on jatkuvasti ilmaissut tukevansa Bulgarian ja Romanian liittymistä aikataulun mukaisesti,

F. ottaa huomioon, että liittymissopimuksessa on turva- ja seurantatoimia koskevia määräyksiä, joita voidaan soveltaa liittymistä välittömästi seuraavina vuosina ja joilla voidaan välttää varsinaisen liittymisen viivästyminen,

G. ottaa huomioon Euroopan parlamentin puhemiehen ja Euroopan komission puheenjohtajan välisessä kirjeenvaihdossa saavutetun yhteisymmärryksen siitä, että Euroopan parlamentti osallistuu täysimääräisesti jonkin liittymissopimukseen sisältyvän turvalausekkeen mahdollista soveltamista koskevaan harkintaan;

1. panee suurella mielenkiinnolla merkille komission kertomukset Bulgarian ja Romanian valmiudesta liittyä Euroopan unioniin ja pitää erittäin myönteisenä komission osoittamaa suurta huolellisuutta ja vastuullisuutta, jolla se on seurannut kummankin maan toteuttamia valmisteluja ja toimia jäsenyysehtojen täyttämiseksi 1. tammikuuta 2007 mennessä;

2. panee tyytyväisenä merkille, että komissio pitää kiinni siitä, että määräaika molempien maiden EU:hun liittymiselle on 1. tammikuuta 2007, edellyttäen, että ne toteuttavat tarvittavat toimet vielä avoinna olevien ongelmien ratkaisemiseksi, ja hyväksyy komission suositukset jatkotoimiksi lopullisen päätöksen tekemiseksi Bulgarian ja Romanian liittymisajankohdasta;

3. kehottaa Eurooppa-neuvostoa pitämään 15. ja 16. kesäkuuta 2006 järjestettävässä kokouksessaan kiinni sitoumuksestaan, jonka mukaan Bulgaria ja Romania liittyvät EU:hun 1. tammikuuta 2007, mikäli ne ovat siihen valmiita; suhtautuu niin ikään myönteisesti jäsenvaltioiden tarjoamaan asiantuntija-apuun erityisesti oikeus- ja poliisiasioiden aloilla ja kehottaa vahvistamaan apua tulevina kuukausina;

4. korostaa, että Bulgarian ja Romanian hallitusten on tiedostettava, kuinka tärkeää on käyttää jäljellä olevat kuukaudet tehokkaasti ja tuottaa konkreettisia tuloksia niiden vaatimusten täyttämiseksi, joiden perusteella ne voivat päästä EU:n täysjäseniksi 1. tammikuuta 2007;

5. panee tyytyväisenä merkille Bulgarian ja Romanian viime kuukausien vakavat ponnistelut ja maiden huomattavan edistymisen EU:n poliittisten ja taloudellisten kriteerien täyttämisessä sekä yhteisön säännöstön vaiheittaisessa hyväksymisessä ja täytäntöönpanossa;

6. korostaa, että kummankin maan on jatkettava meneillään olevan oikeusjärjestelmän uudistuksen vakiinnuttamista parantamalla vielä tuomioistuinlaitoksen avoimuutta, tehokkuutta ja puolueettomuutta sekä osoitettava, että korruptionvastainen työ tuottaa merkittäviä lisätuloksia erityisesti järjestäytyneen rikollisuuden torjunnassa Bulgarian tapauksessa; korostaa, että on äärimmäisen tärkeää ryhtyä kaikkiin tarvittaviin toimiin ihmiskaupan torjumiseksi sekä toimiin, joilla parannetaan huomattavasti romaniyhteisöjen sosiaalista osallisuutta ja erityisesti heidän asuinolojaan, terveydenhuoltoaan, koulutustaan ja työllisyyttään;

7. on tietoinen siitä, että päätös kunkin valtion liittymisestä tehdään sen omien ansioiden ja saavutusten perusteella, mutta on tyytyväinen, jos molempien valtioiden tähän mennessä saavuttaman edistyksen ja niissä lähikuukausien aikana vielä edistymisen eteen tehtävän työn perusteella sekä Bulgaria että Romania voivat yhtä aikaa liittyä Euroopan unionin jäseniksi;

8. kehottaa kaikkia Bulgarian ja Romanian poliittisia voimia keskittämään toimintansa EU-jäsenyyden ehtojen täyttämiseen 1. tammikuuta 2007 mennessä ja pitämään kiinni tämän tavoitteen saavuttamiseen vaadittavasta poliittisesta sitoumuksesta;

9. kehottaa komissiota antamaan Bulgarialle ja Romanialle kiireesti mahdollisimman selkeät ohjeet siitä, mitä tuloksia se odottaa saadakseen vastauksen huolenaiheisiinsa, ja konkreettisten tulosten saavuttamiseksi varmistamaan, että näihin aloihin kohdistetaan mahdollisimman paljon yhteisön voimavaroja, sekä määrittelemään yhteistyössä Bulgarian ja Romanian viranomaisten kanssa, mitä ja millaisia seurantatoimia liittymisen jälkeen saatetaan tarvita ja missä olosuhteissa;

10. kehottaa jäsenvaltioita saattamaan Bulgarian ja Romanian EU:hun liittymistä koskevan ratifiointimenettelyn aikataulun mukaisesti päätökseen;

11. kehottaa puhemiestä välittämään tämän päätöslauselman neuvostolle ja komissiolle sekä Bulgarian ja Romanian hallitukselle ja parlamentille.

[1] Hyväksytyt tekstit, P6_TA(2005)0530 ja P6_TA(2005)0531.

--------------------------------------------------